อุตสาหกรรมและการแข่งขัน

โครงสร้างของอุตสาหกรรมและภาวะการแข่งขัน

จากข้อมูลอุตสาหกรรมผลิตภัณฑ์พลาสติกปี 2544 ที่รวบรวมโดยภาควิชาวิศวกรรมเคมี
คณะวิศวกรรมศาสตร์ จุฬาลงกรณ์มหาวิทยาลัย
ที่ใช้ในการจัดทำแผนแม่บทอุตสาหกรรมพลาสติกที่เริ่มดำเนินการตั้งแต่เดือนกุมพาพันธ์ที่ผ่านมา
ซึ่งมีข้อมูลอุตสาหกรรมที่เกี่ยวข้องกับธุรกิจของบริษัทดังนี้

1) จากกลุ่มอุตสาหกรรมผลิตภัณฑ์พลาสติกที่จัดอยู่ใน 13 สาขาอุตสาหกรรมที่มีศักยภาพ
ในกลุ่มอุตสาหกรรมขนาดกลางและย่อมฯ มีจำนวนโรงงานที่ขยายกิจการมากที่สุดติดต่อกันมา 5 ปี
ล่าสุดปี 2544 มีจำนวนโรงงานที่ขยายกิจการ 22 โรงงาน คิดเป็น 23%ของทั้งหมด

2) จากข้อมูลกลุ่มอุตสาหกรรมพลาสติกตามข้อ 1 ผลิตภัณฑ์บรรจุภัณฑ์ที่เป็น 1 ใน 10
ประเภทผลิตผลิตภัณฑ์ มีจำนวน โรงงาน จำนวนคนงาน และเงินทุนจดทะเบียน คือ 1,772 โรง
25,124 คน และ 32,600 ล้านบาท ตามลำดับ คิดเป็น 41.90% 22.82% และ 30.29%
ของทั้งหมด ถือเป็นอันดับสูงสุดใน 10 ประเภท ยกเว้น ในด้านจำนวนคนงานที่เป็นอันดับ 2
รองจากกลุ่มอื่นฯที่มีจำนวนคนงาน 26,219 คน

3)
จากข้อมูลโรงงานผลิตพลาสติกที่ได้รับการส่งเสริมจากสำนักงานคณะกรรมการส่งเสริมการลงทุน(พ.ศ.
2530–2545) 13 ประเภท ประเภทผลิตภัณฑ์ บรรจุภัณฑ์ 1 ใน 13 ประเภท
นั้นมีจำนวนโรงงานที่ได้รับการส่งเสริม 146 โรงงาน จากทั้งหมด 743 โรงงาน คิดเป็น 20%
ของทั้งหมด ซึ่งเป็นอันดับ 2 รองจาก ประเภทผลิตภัณฑ์
พลาสติกอื่นฯที่มีจำนวนโรงงานที่ได้รับส่งเสริม 23%

จะเห็นได้ว่าภาพรวมของผลิตภัณฑ์บรรจุภัณฑ์
มีอัตราการเติบโตที่น่าสนใจสูงเพราะมีการขยายตัวสูงมากกว่าผลิตภัณฑ์อื่นฯ

จากที่บริษัทฯก็อยู่ในอุตสาหกรรมการผลิตพลาสติกฟิล์มเพื่อใช้บรรจุภัณฑ์
ซึ่งผลิตภัณฑ์ส่วนใหญ่จำหน่ายให้กับผู้ผลิตอุตสาหกรรมสินค้าอุปโภคและบริโภคซึ่งสินค้าดังกล่าวมีความจำเป็นต่อชีวิตประจำวันอย่างกว้างขวางโดยเฉพาะปัจจุบันประโยชน์ของพลาสติกมีความหลากหลาย
และมีความนิยมใช้ผลิตภัณฑ์ด้านนี้อย่างกว้างขวางมากขึ้นเป็นลำดับ

การออกแบบบรรจุภัณฑ์มีความหลากหลายในรูปแบบสวยงาม การใช้งานที่เหมาะสมทันสมัย
เป็นที่พึงพอใจของลูกค้านั้นคงต้องมีความเข้าใจในทุกๆเรื่องของคุณสมบัติที่แท้จริงของความหลากหลายของวัตถุดิบต่างๆ
รวมทั้งความซับซ้อนของขั้นตอนการผลิต และการพิมพ์

เป็นที่ทราบกันดีว่าอุตสาหกรรมผลิตพลาสติกฟิล์มเพื่อใช้บรรจุภัณฑ์ การพิมพ์
เป็นอุตสาหกรรมที่ต้องใช้เงินลงทุนสูง การผลิตจำเป็นต้องใช้เทคโนโลยีที่ทันสมัย
และแรงงานที่มีฝีมือที่มีความชำนาญ รวมทั้งอุปสรรคทางด้านการตลาด
ส่งผลให้ผู้ที่จะเข้ามาทำอุตสาหกรรมประเภทนี้ค่อนข้างยากพอสมควร ซึ่งผู้ที่อยู่ในอุตสาหกรรมนี้ได้
ต้องเข้าใจถึงความต้องการและการพัฒนาผลิตภัณฑ์ตลอดจนปรับ Facility
ได้สอดคล้องกับความต้องการของลูกค้าอย่างแท้จริง

ตลอดระยะเวลาการประกอบธุรกิจที่ยาวนานกว่า 15 ปีที่ผ่านมา
เห็นได้ว่าบริษัทฯยังคงสามารถรักษาระดับในส่วนแบ่งตลาดได้เป็นอย่างดี
ซึ่งสามารถชี้ให้เห็นถึงปัจจัยแห่งความสำเร็จ (Key Success Factors) ของบริษัทฯ
สามารถสรุปได้พอสังเขปดังนี้

1.  จุดแข็งทางด้านการตลาด

    1.  ความมีชื่อเสียงและเป็นที่ไว้วางใจของบริษัทลูกค้าที่มีต่อบริษัทฯ
        และมีฐานลูกค้าอยู่เป็นจำนวนมาก

    2.  บริษัทฯ มีชื่อเสียงทางด้านคุณภาพ ซึ่งบริษัทฯ
        ถือเป็นความรับผิดชอบในการผลิตสินค้าให้ได้คุณภาพ
        รวมทั้งการพัฒนาระดับคุณภาพให้สูงขึ้น

    3.  บริษัทฯ มีชื่อเสียงที่ดีในวงการบรรจุภัณฑ์ เนื่องจากอยู่ในวงการนี้มานาน
        และได้สร้างความประทับใจในการบริการโดยมีทีมงานขายที่มีความรู้ ความชำนาญ
        และมีประสบการณ์

    4.  มีทีมงานที่มีความเป็นมืออาชีพ

2.  จุดแข็งทางด้านการผลิต

    1.  บริษัทฯมีความพร้อมในอุปกรณ์การผลิต เทคโนโลยีที่ทันสมัย
        มีความเข้าใจในเรื่องเทคนิคและ Q.C. มีการพัฒนาผลิตภัณฑ์
        โดยสามารถเข้าถึงและได้รับการร่วมมืออย่างใกล้ชิดจากผู้ผลิตเม็ดพลาสติก

    2.  บริษัทฯ มีระบบที่ดี สามารถบริหารความหลากหลายของสินค้า ซึ่งเป็นลักษณะ
        Made-to-order ได้

    3.  มีพนักงานในการผลิตที่มีประสบการณ์และความชำนาญสูง

3.  จุดแข็งทั่วไปในองค์การ

    1.  จากโครงสร้างคณะกรรมการและคณะผู้บริหารของบริษัทที่กระชับ ทำให้บริษัทฯ
        สามารถตอบสนองต่อการเปลี่ยนแปลงได้เร็ว
        กล่าวคือมีความสามารถในการลดความเสี่ยงที่อาจเกิดขึ้นได้ ดังเช่น ย้ายการลงทุนจาก
        Strategic Business Unit
        ที่มีกำไรหรือส่วนแบ่งตลาดที่ลดลงไปสู่ธุรกิจใหม่ที่มีแนวโน้มที่สามารถทำกำไรได้เพิ่มมากขึ้น
        หรือมีแนวทางที่เพิ่มส่วนแบ่งตลาด

    2.  ทีมผู้บริหารมีวิสัยทัศน์ที่ดี (Vision ) ทีมีประสบการณ์ในอุตสาหกรรมนี้มากว่า 20
        ปีสามารถเล็งเห็นถึงปัญหา และ แนวทางการแก้ไขที่ถูกต้อง มีประสิทธิผลได้อย่างดีเยี่ยม

    3.  เนื่องจากอยู่ในวงการมานาน และมี Business Network ที่กว้างขวาง
        จึงมีแหล่งวัตถุดิบหลากหลายสามารถคัดเลือกซื้อวัตถุดิบและเครื่องจักรได้ในราคาต้นทุนที่ดีที่สุด

โอกาสและอุปสรรคในอุตสาหกรรม

โอกาส

1.  เนื่องจากโครงสร้างของอุตสาหกรรมบรรจุหีบห่อมี Pull Demand
    มาจากอุตสาหกรรมเพื่อการอุปโภค และ บริโภค ซึ่งลักษณะของอุตสาหกรรมดังกล่าว
    จะมีการคิดค้น วิจัย ผลิตภัณฑ์ใหม่ ๆ อยู่เสมอ เพื่อกระตุ้นกำลังซื้อของผู้อุปโภค บริโภค
    ซึ่งสามารถกล่าวได้ว่าการเติบโตของตลาดยังคงมีสูง
    ซึ่งนำไปสู่โอกาสในการขยายตัวของบริษัทฯต่อไป

2.  นอกจากมีการค้นคว้าวิจัยในผลิตภัณฑ์ตัวใหม่แล้ว บางบริษัทที่ยังคงใช้ผลิตภัณฑ์เดิม
    อาจยังคงต้องการที่จะเพิ่มความแปลกใหม่ให้แก่ผลิตภัณฑ์ หรืออยู่ในช่วงเทศกาล
    มีการส่งเสริมการขาย ดังนั้นจึงมีความต้องการรูปแบบการหีบห่อในลักษณะแบบ High
    Quality Packaging
    ซึ่งก็เป็นปัจจัยหนึ่งที่ช่วยส่งเสริมให้โอกาสการเติบโตของบริษัทฯยังคงมีสูง

3.  นับวันความนิยมและ Application ของพลาสติกกว้างขวางมากขึ้น

4.  ในยุคการค้าแบบไร้พรมแดน (Globalization) และบริษัทฯ
    ได้เริ่มก้าวแรกในการทำธุรกิจข้ามชาติ โดยมีบริษัทฯ
    ร่วมที่ประเทศสาธารณรัฐสังคมนิยมเวียดนาม
    จึงมั่นใจได้ว่ามีโอกาสที่จะขยายกิจการไปประเทศอื่น ๆ และส่งออกได้มากขึ้น

  อุปสรรค

1.  มีแนวโน้มที่จะมีคู่แข่งขันมากขึ้น โดยเฉพาะบริษัทต่างชาติ
    ซึ่งปัจจุบันเข้ามาลงทุนในประเทศไทยมากขึ้น ซึ่งบริษัทดังกล่าวมีเงินลงทุนจำนวนมาก,
    เทคโนโลยีในการผลิตที่สูง อีกทั้งมีข้อได้เปรียบจากการที่ค่าเงินบาทลดลง
    ซึ่งปัจจัยเหล่านี้ก็ทำให้เกิดข้อได้เปรียบในการแย่งส่วนแบ่งตลาด

2.  การลดภาษีฟิล์มในกลุ่มประเทศ AFTA
    จะทำให้ต้องแข่งขันกับไม่ใช่เฉพาะบริษัทในประเทศเท่านั้น ยังมีบริษัทในกลุ่มอาเซี่ยนอีกด้วย

ปัจจัยภายนอกที่มีผลกระทบต่ออุตสาหกรรม

1.  เนื่องจากบริษัทได้ขยายการตลาดและมีลูกค้ารายย่อยเพิ่มมากขึ้น
    ซึ่งการตรวจสอบประวัติทางการเงินของบริษัทฯ ดังกล่าวเป็นไปได้ยาก
    และในการขายยังต้องพึ่งตัวแทนจำหน่ายในการกระจายสินค้า
    เพื่อให้ครอบคลุมตลาดในวงกว้าง เพื่อไม่ให้เสียโอกาสทางด้านการขาย
    บางครั้งจึงเลี่ยงไม่ได้ที่จะมีความเสี่ยงบ้างในแง่ของลูกหนี้ด้อยคุณภาพ

2.  แนวโน้มการเปลี่ยนแปลงด้านภาษีต่าง ๆ เช่น นโยบายภาษีวัตถุดิบนำเข้า หรือ ภาษีส่งออก
    ต่างๆ ที่อาจมีผลกระทบต่ออุตสาหกรรมเนื่องจากยังต้องใช้วัตถุดิบนำเข้าจากต่างประเทศ

นอกจากนี้ยังสามารถอธิบายลักษณะดังต่อไปนี้ของอุตสาหกรรมแยกตามประเภทได้ดังนี้

พลาสติกฟิล์ม

1 แนวโน้มการเติบโตของตลาด

สำหรับ OPP Film, Cast Film ลูกค้าส่วนใหญ่เป็นโรงงานอุตสาหกรรมที่ใช้ผลิตภัณฑ์ของบริษัทฯ
ไปผลิตบรรจุภัณฑ์สำหรับสินค้าอุปโภคบริโภค
ดังนั้นอัตราการเติบโตของตลาดจึงเป็นไปตามอัตราส่วนความต้องการในการใช้สินค้าประเภทนี้
จะเห็นได้ว่าภาพรวมของผลิตภัณฑ์บรรจุภัณฑ์
มีอัตราการเติบโตที่น่าสนใจสูงเพราะมีการขยายตัวสูงมากกว่าผลิตภัณฑ์อื่นฯ

2 สภาพการแข่งขัน

1)  สถานภาพการเข้าตลาดของคู่แข่งรายใหม่

เนื่องจากการลงทุนในเครื่องจักรและเทคโนโลยีทั้งในการพิมพ์ การผลิตฟิล์ม
และการทำหลอดลามิเนทต้องใช้เงินทุนจำนวนสูง และยังต้องใช้ความรู้ ความชำนาญ
ดังนั้นผู้ที่จะเข้ามาลงทุนส่วนใหญ่ จึงเป็นผู้ที่อยู่ในวงการมาก่อน
ทำให้การเข้าตลาดของผู้ลงทุนรายใหม่มีระดับความยากอยู่ในระดับที่ปานกลาง

2)  อำนาจต่อรองของผู้ซื้อ

เนื่องจากอัตราการเติบโตของตลาดอุตสาหกรรมพลาสติกสูง
ซึ่งส่งผลให้มีการเพิ่มขึ้นของจำนวนคู่แข่งขัน รวมถึงการแข่งขันทางด้านราคามีเพิ่มมากขึ้น
ดังนั้นอำนาจต่อรองของผู้ซื้อจึงมีค่อนข้างมากเมื่อเปรียบเทียบกับในปีที่ผ่านๆ มา

3)  อำนาจต่อรองของผู้ขายวัตถุดิบ

วัตถุดิบหลักของการประกอบอุตสาหกรรมพลาสติก คือ เม็ดพลาสติก ซึ่งสามารถแบ่งออกได้เป็น 2
ลักษณะ คือ

1.  เม็ดพลาสติกนำเข้าจากต่างประเทศ

  เนื่องจากเม็ดพลาสติกที่นำเข้าส่วนใหญ่จะเป็นเกรดพิเศษ ซึ่งไม่สามารถหาได้จากภายในประเทศ
  ดังนั้นอำนาจการต่อรองของผู้ขายจึงมีสูงกว่า

2.  เม็ดพลาสติกภายในประเทศ

  เนื่องจากอุตสาหกรรมปิโครเคมีภายในประเทศมีการเติบโต และ พัฒนาอย่างรวดเร็ว
  ซึ่งส่งผลให้การจำหน่ายเม็ดพลาสติกภายในประเทศมีเพิ่มขึ้น โดยที่คุณภาพของเม็ดพลาสติกดีขึ้น
  และมีผู้ผลิตเพิ่มมากขึ้น ดังนั้นอำนาจการต่อรองของผู้ขายวัตถุดิบจึงมีน้อยกว่า

ง) สินค้าทดแทน

ดังที่กล่าวข้างต้นว่า อุตสาหกรรมบรรจุภัณฑ์พลาสติกมีแนวโน้มอัตราการเติบโตค่อนข้างสูง
ด้วยคุณสมบัติที่มีลักษณะเฉพาะ กล่าวคือ สามารถแปรรูปได้ง่าย ราคาถูก น้ำหนักเบา
จึงทำให้เป็นที่นิยมมากขึ้นในการนำมาทดแทนวัสดุธรรมชาติ เช่น ไม้ กระดาษ ดังนั้น
แนวโน้มที่จะมีสินค้ามาทดแทนพลาสติกยังค่อนข้างเป็นไปได้ยาก

บริการการพิมพ์ และงานพิมพ์ฉลากกาว (สติ๊กเกอร์)

1 แนวโน้มการเติบโตของตลาด

อัตราการเติบโตของบริการการพิมพ์ของระบบ Gravure อยู่ในระดับค่อนข้างคงที่
อันสืบเนื่องมาจากภาวะเศรษฐกิจที่ซบเซา ทำให้ความต้องการของตลาดในการใช้ Flexible
Packaging ในซองขนมขบเคี้ยว มีการเติบโตที่ไม่สูงมากนัก ส่วนตลาดของงานพิมพ์ระบบ
Roto-Letter Press ที่พิมพ์ลงบนสติ๊กเกอร์ มีอัตราการเติบโตค่อนข้างสูง
เนื่องจากอุตสาหกรรมต่าง ๆ หันมาใช้สติ๊กเกอร์เป็นฉลากสำหรับบรรจุภัณฑ์มากขึ้นแทน Shrink
Label และการ Silk Screen ลง บนบรรจุภัณฑ์ซึ่งส่วนใหญ่เป็นขวดพลาสติก
เนื่องจากการใช้สติ๊กเกอร์ ทำให้การเปลี่ยนรูปลักษณ์หรือข้อความเป็นไปได้ง่ายและรวดเร็วกว่า
ซึ่งเหมาะสมกับการส่งเสริมการขาย

ด้านลูกค้าผลิตภัณฑ์งานพิมพ์ฉลากกาว(สติกเกอร์) ปัจจุบันแบ่งได้ 3 กลุ่มผลิตภัณฑ์หลัก คือ
กลุ่มเครื่องสำอางค์ กลุ่มน้ำมันเครื่อง และกลุ่มอื่น ๆ โดย 2 กลุ่มแรกมีสัดส่วนประมาณ 80%
จากเดิมมีการนำเข้าเป็นส่วนใหญ่ เพราะภายในประเทศมีข้อจำกัดด้านเทคนิค วัตถุดิบ
และการออกแบบ แต่นับวันจากปริมาณการสั่งซื้อผลิตภัณฑ์ที่มากขึ้นจนมีขนาดมากพอต่อการลงทุน
ปัจจัยต่าง ๆ ในการผลิตงานพิมพ์ฉลากกาว(สติกเกอร์)
ตลอดจนประสบการณ์ที่สูงขึ้นทั้งทางด้านเทคนิคและการออกแบบ
คงทำให้มูลค่าตลาดงานพิมพ์ฉลากกาว(สติกเกอร์) สูงขึ้น

ปัจจุบันผู้ประกอบการด้านนี้มีประมาณ 20 กว่าราย โดยส่วนหนึ่งเป็นผู้ประกอบการคนไทย
อีกส่วนหนึ่งเป็นของต่างชาติ บริษัทไทยโอ พี. พี. จำกัด(มหาชน) ถือว่าเป็นบริษัทกลุ่มแรก ๆ
ที่เข้าสู่ตลาดผลิตภัณฑ์นี้มากกว่า 5 ปี ซึ่งเริ่มจากเป็นแนวธุรกิจ Upstream ของบริษัทฯ
ทำให้ประสบการณ์ที่ผ่านมาของทีมงานเป็นจุดเด่นที่สำคัญของบริษัทฯ
รวมทั้งลักษณะการผลิตเป็นลักษณะ Made-to-order มีการพัฒนารูปแบบอยู่ตลอดเวลา
ก็เป็นจุดแข็งของทีมงานของบริษัทฯ
ที่มีการพัฒนาติดต่อกันมาอย่างต่อเนี่องจนทำให้เทคนิคการผลิตเทียบเท่ากับคู่แข่งต่างชาติในส่วนกระบวนการผลิต
และการใช้เทคโนโลยีที่มีมากับเครื่องจักรและอุปกรณ์ต่อเนื่องก็เป็นสิ่งที่ต้องมีการวางแผนในการใช้การพัฒนา
ให้มีความเหมาะสมสอดคล้องในทุกๆขั้นตอนที่เริ่มตั้งแต่เริ่มเข้า Process
ของบริษัทฯรวมไปจนถึงหลังออกจาก Process ของบริษัทฯ
ซึ่งต้องมีการแก้ไขปรับปรุงและพัฒนาอย่างต่อเนื่อง

อย่างไรก็ตาม จุดด้อยของบริษัทฯ จะเกี่ยวข้องกับปัจจัยทางด้านวัตถุดิบบางรายการ
บางชนิดที่มีลักษณะพิเศษ ที่ต้องนำเข้ามาจากต่างประเทศ ความเร็วหรือความใกล้ชิดกับเทคนิคใหม่
ๆ ของคู่แข่งต่างชาติ รวมทั้งมีผู้ประกอบการต่างชาติมีแนวโน้มมาลงทุนในไทยมากขึ้นเรื่อย ๆ

2 สภาพการแข่งขัน

1)  สถานภาพของการเข้าตลาดของคู่แข่งรายใหม่

การเข้าตลาดของคู่แข่งรายใหม่ ในเรื่องการบริการการพิมพ์ถึงแม้จะเข้าได้ไม่ลำบากมากนัก
แต่เนื่องจากขั้นตอนการพิมพ์นั้นเป็นงานละเอียด และมีขั้นตอนมาก
ดังนั้นคู่แข่งรายใหม่ที่เข้ามาในธุรกิจนี้ที่สามารถจะทำได้ดีนั้นจึงมีน้อยราย

2)  อำนาจต่อรองของผู้ซื้อ

เนื่องจากการพิมพ์ระบบ Gravure มีผู้ประกอบการอยู่หลายราย
จึงทำให้ลูกค้ามีอำนาจต่อรองค่อนข้างสูง ส่วนงานพิมพ์ฉลากกาว(สติกเกอร์)
ซึ่งเป็นงานพิมพ์ที่ละเอียด ลูกค้ามักเน้นคุณภาพสูง
แต่เนื่องจากมีคู่แข่งหันมาแข่งขันทางด้านราคามากขึ้น จึงทำให้ลูกค้ามีทางเลือก และ
มีอำนาจต่อรอง มากขึ้น

3)  อำนาจต่อรองของผู้ขายวัตถุดิบ

อำนาจต่อรองของผู้ขายวัตถุดิบ อยู่ที่ระดับปานกลาง
เนื่องจากคุณภาพของวัตถุดิบที่ใช้ในการพิมพ์ต้องมีคุณภาพสูงและสม่ำเสมอ
ซึ่งมีผู้ขายคุณภาพระดับนี้ไม่มากนัก

  ง) สินค้าทดแทน

สำหรับงานพิมพ์ฉลากกาว(สติกเกอร์) สินค้าทดแทนได้แก่ Shrink Label และการ Silk
Screen ลงบนบรรจุภัณฑ์ แต่การ Silk Screen
ลักษณะนี้มีข้อจำกัดในเรื่องความสามารถในการพิมพ์สีได้น้อยกว่า

หลอดลามิเนต

1 แนวโน้มการเติบโตของตลาด

เนื่องจากความนิยมของหลอดลามิเนตที่สูงขึ้น
ทำให้ผู้ผลิตยาสีฟันต่างหันมาใช้หลอดลามิเนตทดแทนหลอดอลูมิเนียม ทำให้ยอดสั่งซื้อมีจำนวนมาก
ซึ่งอาจกล่าวได้ว่าตลาดหลอดยาสีฟันมีการเติบโตค่อนข้างสูง
รวมถึงมีการออกแบบหลอดลามิเนตรูปลักษณ์ใหม่ ๆ เช่น หลอดใส ฯลฯ

เนื่องจากนโยบายบริษัทข้ามชาติมีแนวโน้มที่จะรวมการผลิตเป็นระดับภูมิภาค(Regional Supply)
เพื่อลดต้นทุนการผลิต โดยอาศัยปริมาณการผลิตจำนวนมาก และแรงงานที่ถูก ดังนั้น
ประเทศที่มีแรงงานถูกและค่าครองชีพต่ำจะได้เปรียบ ดังที่ได้เกิดขึ้นแล้วที่ลูกค้าของบริษัทฯ
ได้ย้ายฐานการผลิตไปที่ประเทศสาธารณรัฐสังคมนิยมเวียดนาม เพื่อใช้ประโยชน์ของค่าแรงงานที่ต่ำ
บริษัทฯ จึงตัดสินใจลงทุนในบริษัทฯ ร่วมที่ประเทศสาธารณรัฐสังคมนิยมเวียดนาม
ซึ่งเป็นผู้ผลิตหลอดลามิเนทรายใหญ่

2 สภาพการแข่งขัน

ก) สถานภาพของการเข้าตลาดของคู่แข่งรายใหม่

เนื่องจากการลงทุนในเทคโนโลยีต้องใช้เงินทุนจำนวนมาก ในขณะที่ราคาขายไม่สูงนัก
จึงทำให้คู่แข่งรายใหม่ที่จะลงทุนในผลิตภัณฑ์นี้มีน้อยราย

ข) อำนาจการต่อรองของผู้ซื้อ

สำหรับหลอดยาสีฟัน ผู้ซื้อซึ่งเป็นโรงงานผลิตยาสีฟันขนาดใหญ่ จึงมีอำนาจการต่อรองสูงมาก

ค) อำนาจการต่อรองของผู้ขายวัตถุดิบ

  บริษัทฯ มีอำนาจการต่อรองราคากับผู้ขายวัตถุดิบสูง เพราะเป็นผู้ผลิตรายใหญ่

  ง) สินค้าทดแทน

ในปัจจุบันยังมีการใช้หลอดโลหะ (Aluminium) ซึ่งมีราคาถูกกว่า
จึงถือว่าหลอดโลหะเป็นสินค้าทดแทนได้
แต่จะเห็นว่าความนิยมของตลาดได้เปลี่ยนไปใช้หลอดลามิเนตกันมาก
โดยพิจารณาถึงคุณสมบัติที่ดีกว่าของหลอดลามิเนต

กลุ่มอื่น ๆ

เนื่องจากรายได้ในส่วนการรับแจ้งแพ็คสินค้าหมดในปี 2544 ทำให้บริษัทฯ
ต้องพิจารณาดำเนินการหารายได้จากสินค้าตัวอื่น
โดยเพิ่มในส่วนการเป็นตัวแทนจำหน่ายสินค้าให้มากขึ้น เพราะใช้เงินลงทุนไม่มากนัก

จำนวน ขนาดของคู่แข่งขัน และส่วนแบ่งการตลาด

บริษัทฯ ถือว่าอยู่ในตลาดบรรจุภัณฑ์ และอยู่ในตลาดอุตสาหกรรมการผลิต
ปัจจุบันผู้ประกอบการที่ดำเนินธุรกิจด้าน Packaging ในประเทศมีอยู่จำนวนมาก
ซึ่งตลาดในประเทศยังสามารถแบ่งได้หลายกลุ่ม ตลาดเป้าหมาย (Target Market) ของบริษัท
ไทย โอ. พี. พี. จำกัด (มหาชน)
เป็นตลาดกลุ่มผู้ประกอบการอุตสาหกรรมสินค้าอุปโภคและบริโภค ขนาดกลางและใหญ่
ในประเทศไทย

จำนวนของคู่แข่งขัน ในตลาดเป้าหมาย ที่ได้วางตำแหน่งผลิตภัณฑ์ไว้ แบ่งตามกลุ่มผลิตภัณฑ์ได้ ดังนี้

1.  กลุ่มพลาสติกฟิล์ม : โดยโครงสร้างของตลาดในกลุ่มนี้ โดยเฉพาะฟิล์มยืด เป็น Mass
    Product ซึ่งมีคู่แข่งขันเข้ามาในตลาดจำนวนมากราย
    ซึ่งคาดว่าบริษัทมีส่วนแบ่งการตลาดไม่น้อยกว่า 25%ในช่วงปี 2544

2.  กลุ่มบริการการพิมพ์ : สำหรับตลาดเป้าหมายของบริษัทฯ เป็นตลาดกลุ่มบน
    ที่แข่งขันกันในด้านเทคโนโลยีการผลิต ลูกค้าจะต้องการรูปแบบ และสีสันที่พิเศษ เช่น ตัวนูน
    ระบบซิลสกรีน 9 - 12 สี จึงถือเป็น Niche Market
    คู่แข่งภายในประเทศมีจำนวนไม่น้อยกว่า 20 ราย

3.  กลุ่มหลอดลามิเนต : เป็นการผลิตที่ใช้เทคโนโลยีและความชำนาญเฉพาะ ถือเป็น Niche
    Market พบว่าคู่แข่งขันในประเทศจำนวนไม่มากนัก แต่จะมีคู่แข่งจากต่างประเทศ
    โดยเฉพาะกลุ่มประเทศในภูมิภาคอาเซี่ยน

4.  กลุ่มอื่น ๆ : มีจำนวนและขนาดของคู่แข่งขันขึ้นอยู่กับตลาดของผลิตภัณฑ์นั้น ๆ
    ว่ามีโอกาสในการสร้างกำไรและมีอุปสงค์ (Demand)เพียงใด